Meilleur Ouvrier de France

**"Un des Meilleurs Ouvriers de France"** (מילולית: אחד מבעלי האֻמָּנוּת הטובים בצרפת), ידוע בראשי תיבות **MOF**, היא תחרות של אומנים הנערכת אחת לארבע שנים בצרפת, אשר לזוכים בה מוענק התואר MOF, התואר היוקרתי ביותר לאומנים בצרפת. את התחרות מארגן משרד העבודה הצרפתי והזוכים מוכרים על ידי המשרד כבעלי תואר שלישי. לנשיא צרפת מוענק באופן מסורתי תואר MOF לשם כבוד. הענקת המדליות לזוכים בתחרויות השונות נערכת בסורבון ולאחריה נערך טקס בארמון האליזה בנוכחות נשיא צרפת.
[ממוזער|שמאל|ה[שף פול בוקיז ועל צווארו מדליית ה-MOF]]
תחרות ה-MOF והתואר המלווה את זוכיה נוסדו בשנת 1924 ומאז התפתחה לענפים ולהתמחויות שונות של אומנים, כולל מלאכות מודרניות בתחום הטכנולוגיה העילית. בעת התחרות על המתחרה לעשות שימוש בחומרים הבסיסים של מקצועו, בזמן קצוב, כדי ליצור יצירת מופת הקרובה לאידיאל השלמות באותו התחום. שופטי התחרות שוקלים את שיטת העבודה, הארגון בזמן העבודה, אופן העבודה, מהירות הביצוע, מיומנות מקצועית והקפדה על הכללים והנהלים של התחום המקצועי, באותה מידה כפי שהתוצר הסופי מהווה משקל בקביעת הזוכים. הזוכים בתחרות מקבלים את התואר MOF לשארית חייהם, תוך שלצידו מצוין התחום המקצועי שבו זכו. תואר ה-MOF נושא עמו יוקרה מיוחדת לא רק בקרב בעלי המלאכה, אלא אף בציבור הרחב בצרפת, במיוחד בתחום הכנת מזון, עיצוב שיער ותכשיטנות. רבים מן האומנים בעלי התואר MOF אינם מסתפקים רק בעבודה מקצועית, אלא עוסקים אף בהוראת המלאכה לשוליות ולמתלמדים. תארם הוא אות למיומנותם הטכנית, חדשנותם, היותם מנחילי מסורת מקצועית, והצטיינותם הבולטת בתחום מלאכתם. במהלך שנות קיומה מאז שנת 1924 זכו בתואר למעלה מ-9,000 אומנים. לתחרות יכולים להירשם אומנים מעל גיל 23.

תוארי MOF מוענקים בתחומי המלאכה הבאים: מזון, בניה ועבודות ציבוריות, עזרי אופנה, עיצוב אופנה, קוסמטיקה ויופי, תעשיות הטקסטיל, עיצוב וריהוט הבית, מבני מתכת, תעשיות, מלאכות מדויקות, אמנות וטכניקות חומרים סינתטיים, בורסקאות, עיבוד זכוכית וקרמיקה, גרפיקה, פרזול מתכות, פרחים וגננות. בכל אחד מתחומים אלה מתקיימות מספר תחרויות למלאכות השונות באותו תחום, סך הכל מתקיימות תחרויות ב-162 תחומי מלאכה שונים. כך למשל, בתחום המזון מתקיימות תחרויות נפרדות במלאכות הבאות: מגדנאות וייצור דברי מתיקה, בישול בשר וקייטרינג, קצבות, בישול וניהול מסעדות, אפיה, הכנת גלידה וסורבה, שוקולד, הכנת גבינות, והכנת דגים. בין הבולטים בבעלי תואר MOF בתחום המזון נמנים פול בוקיז, ז'ואל רובישון, מישל גראר, ז'ורז' בלאן, ז'יל גוז'ון, פסקל קפה ואריק פרשון.

## תחומי אומנות

### מקצועות אירוח
* מגדנאות וייצור דברי מתיקה
* בישול בשר וקייטרינג
* קצבות
* בישול ומסעדנות
* אפייה
* הכנת גלידות וסורבה
* הכנת שוקולד
* ייצור גבינות
* הכנת דגים
* מלצרות
* פקידות קבלה

### מקצועות הבנייה
* נגרות
* קישוט במתכת וחיפוי
* עבודות עץ
* צביעה וקישוט בצבע
* שרברבות והתקנת אביזרים סניטריים
* סתתות אבן
* עיבוד מלט
* מנעולנות ועיבוד מתכת
* הנדסת אקלים
* התקנת תנורים
* אומן עיבוד מתכות
* אומן זכוכית ומראות
* פיסול דקורטיבי
* חריטה
* בנאות לבנים
* מוזאיקה
* עבודה בזכוכית
* עבודה בשיש
* בניית דגמים אדריכליים

### אביזרי אופנה
* סרטים ורקמת יד
* מחוכים, חזיות, הלבשה תחתונה נשית
* תפירה

### מקצועות היופי
* עיצוב שיער לגברים
* עיצוב שיער לנשים
* אסתטיקה וניקיון הגוף

### תעשיות הטקסטיל
* עיצוב בדים
* הדפסה על אריגים
* מוצרים "מוכנים ללבישה" (איכות גבוהה)
* שיקום גובלנים ושטיחים
* שטיחים
* אריגה

### קישוט הבית
* בניית ארונות
* עבודות בעץ לכיסאות
* עיבוד עץ במחרטה וכיפוף עץ
* פיסול בעץ
* בניה ותיקון של כלי קשת וכלי מיתר
* אריגת גובלנים
* עיצוב גובלנים
* ציפוי עץ
* בניית מסגרות
* ציפוי בעץ
* חבתנות
* אריגת וקליעת סלים

### עבודות מתכת
* בניית דוודים
* עבודה אומנותית בנחושת
* עיבוד מתכת שטוחה

### תעשיות
* מכניקה כללית
* ציוד אלקטרוני והתקנות
* יציקות - בניית כלים
* ריתוך
* נפחות
* חומרים מרוכבים

### טכניקות מדויקות
* ייצור סכו"ם
* שענות
* ניפוח זכוכית
* טכנאות שיניים
* ייצור נשק

### חומרים סינתטיים אמנות וטכניקות
* עבודה בפלסטיק

### עורות
* טכנאי מעבדה ופחלוץ
* מלכודות
* סנדלרות
* מזוודות ואביזרי מסע

### קרמיקה ועבודה בזכוכית
* זכוכית ובדולח
* ויטראז' וחלונות
* צלמיות חרס
* ניפוח זכוכית
* שיקום קרמיקה

### עיצוב ומקצועות גרפיים
* גרפיקה בפרסום
* דפוס
* צילום
* צילום (מעבדה)
* דפוס משי
* יצירת גופנים
* כריכת ספרים

### עבודה אמנותית במתכת
* תכשיטנות (עם אבנים טובות)
* יצירת תכשיטים ממתכות יקרות
* עבודה עם יהלומים
* חריטה בפלדה
* חריטה בפלדה ונחושת (לדפוס)
* חריטת הרלדיקה ועל תכשיטים
* עבודת תאורה בארד

### פרחים וכפר
* מכירת פרחים
* גינון (מקצוע)

## קישורים חיצוניים

* Société des meilleurs ouvriers de France, האתר הרשמי 
* Kings of Pastry, סרט תעודי על תחרות MOF במגדנאות

קטגוריה:פרסים צרפתיים